次韻答張以道茶谷閒步
作者：張鎡
朝代：宋

paragraphs: 藝此百畝園，池亭粗供遊。
新從小堂陰，經營學山丘。
攢叢數百樹，如對曠士流。
奇石皆有情，聽詩疑點頭。
方池正當前，風定清若油。
照影畫不成，葉茂枝相樛。
心靜境自來，非關苦尋搜。
知我與罪我，此話同春秋。
委順付天命，萬事杯中浮。
莫疑頭上絲，曾因利榮愁。
若無忘斯言，長年共無憂。